**Bakı Ağır Cinayətlər Məhkəməsinə, sədrlik edən hakim Ramella Allahverdiyevaya**

1520060317 saylı cinayət işi üzrə təqsirləndirilən İsmayılova Xədicə Rövşən qızınınmüdafiəçiləri Fəxrəddin Mehdiyev və Fariz Namazlı tərəfindən

**V ə s a t ə t**

Hüquqlarını müdafiə etdiyimiz İsmayılova Xədicə Rövşən qızına Azərbaycan Respublikası Cinayət Məcəlləsinin 179.3.2, 192.2.2, 213.1, 308.2 və 125-ci maddələri ilə nəzərdə tutulan ittiham elan edilmişdir. Hazırda cinayət işi sizin icraatınızdadır. X.İsmayılova ona verilmiş ittihamları rədd edir və özünü təqsirli bilmir.

Jurnalistə verilmiş ittihamlardan biri də AR CM-nin 192.2.2-ci maddəsidir.

İttihamdan göründüyü kimi, Xədicə İsmayılovaya irəli sürülmüş ittihamlardan biri radionun guya 2008-ci il yanvar ayının 1-dən 2009-cu ilin yanvar ayının 1-nə kimi qanunsuz olaraq xüsusi razılıq - lisenziya almadan 101.7 FM dalğasında radioyayım aparmaqla qanunsuz sahibkarlıq etməsi ilə bağlıdır.

RFE/RL İnc. şirkətinin (Azad Avropa Radiosu/ Azadlıq Radiosunun) Azərbaycanda FM və ya istənilən başqa tezliklərdə yayımı və ya hansısa radio kanallarda yayımlanması məsələləri ilə ABŞ-ın Vaşinton şəhərindən xüsusi qurum olan İBB (Beynəlxalq Yayım Bürosu) məşğul olmuşdur. İBB ilə Azərbaycan hökumətinin müvafiq qurumları, konkret olaraq Azərbaycan Respublikası Milli Televiziya və Radio Şurası (MTRŞ), Azərbaycan Respublikası Rabitə və Yüksək Texnologiyalar Nazirliyinin Dövlət Radiotezlikləri İdarəsi və həmin nazirliyin Radio Televiziya yayımı və Peyk Rabitəsi İstehsalat Birliyi arasında aparılan danışıqlara əsasən təşkil olunub və haqqı ödənilib.

Müvafiq yazışmalar və yayımın dayandırılması ilə məlumatlandırılma məktubları da məhz bu quruma ünvanlanıb və imzalanıb.

Radionun FM tezliyində yayımı 101.7 tezliyində 01 yanvar 2007-ci ildən 31 dekabr 2008-ci ilə kimi davam etmişdir. MRTŞ tərəfindən 07 sentyabr 2007-ci il tarixdə Azadlıq Radiosuna 1 (bir) il müddətinə 101.7 MHz tezlikdə fəaliyyət üçün TR 052 saylı lisenziya verilmişdir.

Lisenziyanın müddəti 07 sentyabr 2008-ci ildə başa çatdıqdan sonra MTRŞ ilə İBB arasında müddətin artırılması barədə danışıqlar aparılmış, danışıqların getdiyi müddət ərzində yayım MRTŞ-nin razılığı əsasında davam etmişdir. Lakin danışıqlar müsbət nəticə verməmiş, MTRŞ-nin 30 dekabr 2008-ci il tarixli iclasında radionun lisenziyasına xitam verilmişdir və radionun yayımının 1 yanvar 2009-cu ildən davam etdirilməməsinə qərar verilmişdir.

Həmin tarixdən də radionun 101.7 FM tezliyində yayımı dayandırılmışdır. Azərbaycan Respublikası Rabitə və Yüksək Texnologiyalar Nazirliyinin Dövlət Radiotezlikləri İdarəsi və həmin nazirliyin Radio Televiziya yayımı və Peyk rabitəsi İstehsalat Birliyi ilə İBB arasında 101.7 tezliyində yayım barədə 01.01.2007-ci ildən 01.01.2009-cu ilə kimi müqavilələr olmuşdur.

Bu müqavilələr əsasında həmin qurumların göstərdiyi xidmətlərin haqqı 1 yanvar 2009-cu ilə kimi tam ödənilmişdir.

Hesab edirik ki, bu məsələlərərə aydınlıq gətirilməsi üçün Azərbaycan Respublikası Rabitə və Yüksək Texnologiyalar Nazirliyinin Dövlət Radiotezlikləri İdarəsi və həmin nazirliyin Radio Televiziya yayımı və Peyk rabitəsi İstehsalat Birliyinin və MTRŞ-nın nümayəndəsi əlavə şahid qismində məhkəməyə dəvət edilərək dindirilməlidir.

Azərbaycan Respublikası CPM-in 323.1.2-ci madd‘sinə əsasən əlavə şahid, ekspert və ya mütəxəssisin çağırılması haqqında vəsatət verilə bilər.

Göstərilənlərə və Azərbaycan Respublikası CPM-nin 7.0.41, 92.9.6, 121, 220-ci maddələrinə əsasən Məhkəmədən

**Xahiş edirik:**

Azərbaycan Respublikası Rabitə və Yüksək Texnologiyalar Nazirliyinin Dövlət Radiotezlikləri İdarəsi və həmin nazirliyin Radio Televiziya yayımı və Peyk rabitəsi İstehsalat Birliyinin və MTRŞ-nın nümayəndəsinin əlavə şahid qsimində məhkəməyə dəvət edilməsinə dair qərar qəbul edəsiniz.

**Fəxrəddin Mehdiyev**

**Fariz Namazlı**

**13.08.2015**